**GRAD LABIN**

**GRADSKO VIJEĆE**

**PREDSJEDNICA GRADSKOG VIJEĆA**

Labin, 7.5.2019.g.

***2. VIJEĆNIČKO PITANJE***

***Vijećnica: Tanja Pejić***

***Pitanje za gosp. Alena Golju; zamjenik predsjednika NO Kaštijun d.o.o.***

U ovom pitanju se obraćam vama kao zamjeniku predsjednika NO Kaštijuna d.o.o. Mislim da ste u prilično nezavidnom položaju, možda i očitom **sukobu interesa**, što ću pojasniti u nastavku.

Ono na čemu se temelji naše gospodarenje otpadom (Kaštijun) po redu važnosti se nalazi na posljednjem 4. i 5. mjestu. Piramida Zakona o gospodarenju otpadom naglašava prve tri točke: da smanjimo nastanak otpada, da ga ponovno uporabimo i da ga recikliramo. Mi smo u totalnoj koliziji zakonodavstva EU pa i Hrvatske, osim ako piramidu ne okrenemo naopako.

S obzirom da koncept Kaštijuna ne podržava kružno gospodarstvo (cirkularna ekonomija, resursna ekonomija) – jer je usmjeren na proizvodnju goriva iz otpada (RDF), **možete li mi reći samo jedan argument koji ide u prilog nastavku rada ovog postrojenja zvanog CGO Kaštijun a koji podržava kružno gospodarstvo i %-ak odvajanja otpada koji propisuje EU?**

Ovo selektiranje otpada, postotak koji nameće EU a koji smo mi prihvatili u našem zakonu i Planu gospodarenja otpadom ne ide u prilog rada Kaštijuna – tu je vaš sukob interesa. Zašto nismo puno prije ulagali u reciklažna centra, sortirnice i kompostane i ostvarivali prihode od toga – jer o tome se priča više od deset godina. Vi već sada pokazujete koji sustav podržavate i održavate – dno piramide – tko će plaćati penale? Građani.

U prilog tome, molim vas da mi pismeno dostavite podatke:

* Ugovor koji je 1. Maj Labin d.o.o. sklopio s Kaštijun d.o.o. sa pripadajućim cjenikom;
* Podatak o visini prihoda koje je 1. Maj d.o.o. Labin ostvario temeljem reciklaže (kojim dobavljačima i po kojoj cijeni je vršio prodaju) od dana početka rada ŽCGO Kaštijun;
* Podatak o visini troškova (naknade) prema Kaštijunu od početka rada ŽCGO Kaštijun.

S poštovanjem !

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/ Tanja Pejić /